Na temelju članka 43. Statuta Dječjega vrtića „Bajka“, Zagreb, Zorkovačka 8 i članka 10. Odluke o načinu ostvarivanja prednosti pri upisu djece u dječje vrtiće kojima je osnivač Grad Zagreb (Službeni glasnik Grada Zagreba 15/23), Upravno vijeće Dječjeg vrtića „Bajka“ na 21. sjednici održanoj 15.05.2023. donijelo je

**P R A V I L N I K**

**o upisu djece u Dječji vrtić „Bajka“**

**I. OPĆE ODREDBE**

**Članak 1.**

Ovim Pravilnikom o upisu djece u Dječji vrtić „Bajka“ (u daljnjem tekstu: pravilnik), uređuje se postupak upisa djece u Dječji vrtić „Bajka“ (u daljnjem tekstu: Dječji vrtić), ostvarivanje prednosti pri upisu, razrada metodologije bodovanja prema kriterijima prednosti, popis obvezne dokumentacije i dokumentacije kojom se dokazuju činjenice bitne za ostvarivanje prednosti pri upisu, provedba inicijalnog razgovora s roditeljem/skrbnikom i djetetom, uloga i rad Stručnog povjerenstva Dječjeg vrtića (u daljnjem tekstu: Stručno povjerenstvo), sadržaj i način objave rezultata upisa, postupak upisa tijekom pedagoške godine i u prijelaznom periodu, način organizacije i ostvarivanja programa predškolskog odgoja i obrazovanja te ispis djece iz Dječjeg vrtića.

Odredbe ovoga pravilnika koje se odnose na roditelje istovjetno se primjenjuju na skrbnika ili udomitelja djeteta (u daljnjem tekstu: roditelj).

Izrazi koji se koriste u ovom pravilniku, a imaju rodno značenje, koriste se neutralno i odnose se jednako na muški i ženski rod.

**Članak 2.**

 Upis djece u programe Dječjeg vrtića provodi se prema planu upisa, što ga za svaku pedagošku godinu donosi Upravno vijeće Dječjeg vrtića uz suglasnost Gradskog ureda za obrazovanje, sport i mlade (u daljnjem tekstu: Gradski ured).

Gradski ured utvrđuje način, vrijeme i uvjete upisa u zajedničkoj obavijesti o upisu djece u gradske dječje vrtiće za pedagošku godinu, koja se objavljuje na mrežnoj stranici i oglasnim pločama Dječjeg vrtića te na mrežnoj stranici Grada Zagreba.

Uz Obavijest Gradskog ureda iz stavka 2. ovoga članka, Dječji vrtić objavljuje i informacije s detaljnim podacima o svim verificiranim programima koje pruža u skladu s planom upisa.

Gradski ured u zajedničkoj obavijesti za upis u program predškole utvrđuje, za svaku pedagošku godinu, popis gradskih dječjih vrtića koji provode verificirani program predškole, te način, postupak i vrijeme upisa djece obveznika programa predškole koja ne pohađaju dječji vrtić, koja se objavljuje na mrežnoj stranici i oglasnim pločama Dječjeg vrtića te na mrežnoj stranici Grada Zagreba.

Postupak upisa djece u programe Dječjeg vrtića u pravilu se provodi elektroničkim putem, uz iznimku upisa tijekom pedagoške godine.

**Članak 3.**

 Plan upisa Dječjeg vrtića za iduću pedagošku godinu objavljuje se na mrežnoj stranici Dječjeg vrtića i sadrži:

- broj djece školskih obveznika za predstojeću školsku godinu (s naznakom broja djece školskih obveznika s eventualnom odgodom upisa u osnovnu školu i broja djece koja će se upisati u osnovnu školu);

- broj djece s odobrenim prijevremenim upisom u osnovnu školu;

- podatke o proširenju postojećih kapaciteta;

- podatke o proširenju novim programima za koje Dječji vrtić ima suglasnost Ministarstva znanosti i obrazovanja;

- popis redovitih, posebnih i alternativnih programa i programa predškole, prema dobi i razvojnim mogućnostima djece, za koje postoji mogućnost upisa;

- broj djece s teškoćama u razvoju za koje postoji mogućnost upisa u skladu s organizacijskim i materijalnim uvjetima Dječjeg vrtića.

Ukoliko temeljem zaprimljenih zahtjeva Dječji vrtić nije u mogućnosti realizirati plan upisa, Dječji vrtić će donijeti izmjene i/ili dopune plana upisa najkasnije osam dana od zadnjeg dana roka za podnošenje zahtjeva za upis.

Izmjene i/ili dopune plana upisa Dječji vrtić objavljuje na mrežnoj stranici Dječjeg vrtića.

**Članak 4.**

U Dječji vrtić mogu se upisati djeca od navršenih godinu dana života do polaska u osnovnu školu.

U verificirane programe Dječjeg vrtića za djecu rane dobi, upisuju se djeca koja do 31. kolovoza tekuće kalendarske godine navrše jednu godinu života.

U verificirane programe Dječjeg vrtića za djecu predškolske dobi, upisuju se djeca koja do 31. kolovoza tekuće kalendarske godine navrše tri godine života.

U verificirani posebni poludnevni program predškolskog odgoja i obrazovanja za djecu s poremećajima iz spektra autizma predškolske dobi u organizaciji Dječjeg vrtića, upisuju se djeca koja do 31. kolovoza tekuće kalendarske godine navrše tri godine života.

**Članak 5.**

Pedagoška godina započinje 1. rujna tekuće, a završava 31. kolovoza sljedeće kalendarske godine.

**II. UPIS DJECE U PROGRAME DJEČJEG VRTIĆA**

**Članak 6.**

Dječji vrtić obvezan je sukladno svojim kapacitetima organizirati prvenstveno redovite programe predškolskog odgoja i obrazovanja te osigurati ostvarivanje prednosti pri upisu djece u programe na način utvrđen zakonom, odlukom osnivača i ovim pravilnikom.

Kriteriji za ostvarivanje prednosti pri upisu djece u Dječji vrtić, utvrđeni su Odlukom o načinu ostvarivanja prednosti pri upisu djece u dječje vrtiće kojima je osnivač Grad Zagreb, a primjenjuju se sukladno metodologiji bodovanja na način određen člankom 10. ovoga pravilnika.

**1. Ostvarivanje prednosti pri upisu djece u programe Dječjeg vrtića**

**Članak 7.**

Prednost pri upisu u programe Dječjeg vrtića imaju djeca koja zajedno s oba roditelja/skrbnika (odnosno samohranim roditeljem ili jednim roditeljem ukoliko se radi o jednoroditeljskoj obitelji) imaju prebivalište na području Grada Zagreba.

Samohranim roditeljem i jednoroditeljskom obitelji smatra se samohrani roditelj i jednoroditeljska obitelj kako je utvrđeno zakonom kojim se uređuje socijalna skrb.

Djeca pod skrbništvom, djeca koja su smještena u udomiteljske obitelji ili u dom za djecu ili kod drugog pružatelja socijalne usluge smještaja sukladno propisima koji reguliraju socijalnu skrb i ako nemaju prebivalište na području Grada Zagreba, a njihov skrbnik ili udomitelj ima prebivalište na području Grada Zagreba, odnosno ako dom za djecu ili drugi pružatelj socijalne usluge smještaja ima sjedište ili podružnicu na području Grada Zagreba, imaju jednaku prednost pri upisu kao i djeca iz stavka 1. ovoga članka.

Djeca strani državljani pod međunarodnom ili privremenom zaštitom, koja imaju prebivalište/boravište na području Grada Zagreba zajedno s oba roditelja/skrbnika, odnosno samohranim roditeljem ili jednim roditeljem ukoliko se radi o jednoroditeljskoj obitelji, imaju jednaku prednost pri upisu kao i djeca iz stavka 1. ovoga članka.

**Članak 8.**

Ukoliko nakon utvrđivanja prednosti iz članka 7. ovog pravilnika preostane slobodnih mjesta za upis, u Dječji vrtić mogu se upisati i djeca koja zajedno s jednim roditeljem/skrbnikom imaju prebivalište na području Grada Zagreba.

**Članak 9.**

Ukoliko nakon utvrđivanja prednosti iz članaka 7. i 8. ovog pravilnika ostane slobodnih mjesta za upis, u Dječji vrtić mogu se upisati djeca koja zajedno s roditeljima/skrbnicima imaju prebivalište na području druge jedinice lokalne samouprave i djeca strani državljani koja zajedno s roditeljima/skrbnicima imaju boravište na području Grada Zagreba.

**Članak 10.**

 Prednost pri upisu u programe Dječjeg vrtića u skladu s člancima 7., 8. i 9. ovog pravilnika ostvaruje se metodologijom bodovanja prema sljedećim kriterijima prednosti:

|  |  |
| --- | --- |
| KRITERIJ PREDNOSTI  | BROJ BODOVA  |
| Djeca koja do 1. travnja tekuće kalendarske godine navrše četiri godine života  | 50 |
| Djeca oba zaposlena roditelja  | 10 |
| Djeca samohranih roditelja  | 15 |
| Djeca jednoroditeljskih obitelji  | 10 |
| Djeca roditelja invalida Domovinskog rata  | 5 |
| Djeca koja su ostvarila pravo na socijalnu uslugu smještaja u udomiteljskoj obitelji  | 5 |
| Djeca iz obitelji s troje ili više djece  | 5 |
| Djeca roditelja koji primaju doplatak za djecu ili su korisnici zajamčene minimalne naknade  | 5 |
| Djeca osoba s invaliditetom upisanih u Registar osoba s invaliditetom  | 5 |
| Djeca s teškoćama u razvoju i kroničnim bolestima, koja imaju nalaz i mišljenje nadležnog tijela iz sustava socijalne skrbi ili potvrdu izabranog pedijatra ili obiteljskog liječnika, da je razmjer teškoća u razvoju ili kronične bolesti okvirno u skladu s listom oštećenja funkcionalnih sposobnosti, sukladno propisu kojim se uređuje metodologija vještačenja  | 5- bez obzira na ostvareni broj upisnih bodova, upis će se provoditi prema procjeni i pisanom stručnom mišljenju Stručnog povjerenstva o uključivanju djeteta nakon provedenog inicijalnog razgovora s roditeljem i djetetom, a sukladno odredbama članaka22. i 23. Državnog pedagoškog standarda, mogućnostima i potrebama djeteta, te raspoloživim kapacitetima Dječjeg vrtića i uvjetima potrebnim za prihvat djeteta |
| Djeca koja imaju prebivalište ili boravište na području Dječjeg vrtića  | 1 |

Područjem Dječjeg vrtića smatra se Gradska četvrt Trešnjevka sjever i Trešnjevka jug.

**Članak 11.**

Zbroj bodova ostvarenih prema pojedinačnim kriterijima iz članka 10. ovoga pravilnika predstavlja ukupan broj bodova za upis djeteta.

Prednost pri upisu u okviru planiranog broja slobodnih mjesta po programima i dobnim skupinama ostvaruje dijete s ostvarenim većim brojem bodova.

Ukoliko dvoje ili više djece ostvari jednak broj bodova, redoslijed prednosti pri upisu utvrđuje se prema kriteriju starosti djeteta, od starijeg prema mlađem.

**2. Program predškole**

**Članak 12.**

Program predškole za djecu koja pohađaju Dječji vrtić integriran je u program predškolskog odgoja i obrazovanja koji se provodi u odgojno-obrazovnim skupinama za djecu u godini prije polaska u osnovnu školu.

Dječji vrtić provodi i verificirani program predškole za djecu obveznike programa predškole koja ne pohađaju dječji vrtić (odnosno nisu uključena u redovite, posebne ili alternativne programe dječjeg vrtića), a Dječji vrtić je najbliži njihovom mjestu stanovanja.

Uz ispunjeni Zahtjev za upis djeteta roditelji prilažu:

 1. presliku rodnog lista ili izvatka iz matice rođenih ili potvrdu s podatcima o rođenju djeteta (bez obzira na datum izdavanja isprave) ili elektronički zapis iz sustava e-Građani;

 2. presliku potvrde MUP-a o prijavi prebivališta/boravišta djeteta ili elektronički zapis (uvjerenje) o aktivnom prebivalištu/ boravištu iz službenih evidencija MUP-a ili presliku osobne iskaznice djeteta;

 3. preslike osobnih iskaznica oba roditelja (obostrane);

4. potvrdu nadležnog liječnika o obavljenom sistematskom zdravstvenom pregledu predškolskog djeteta prije upisa u dječji vrtić;

5. presliku zdravstvene iskaznice djeteta;

6. presliku iskaznice imunizacije djeteta (podaci o urednoj procijepljenosti djeteta protiv bolesti iz Programa obveznog cijepljenja), te potvrdu izabranog pedijatra ili obiteljskog liječnika ukoliko su djetetu utvrđene privremene ili trajne kontraindikacije za cijepljenje protiv pojedinih zaraznih bolesti;

7. za djecu s posebnim odgojno-obrazovnim potrebama (teškoće u razvoju, zdravstvene teškoće, potencijalno darovito i dr.) relevantnu dokumentaciju radi utvrđivanja potreba i razvojnog statusa djeteta: nalaz i mišljenje nadležnog tijela iz sustava socijalne skrbi ili potvrdu izabranog pedijatra ili obiteljskog liječnika, da je razmjer teškoća u razvoju ili kronične bolesti okvirno u skladu s listom oštećenja funkcionalnih sposobnosti, sukladno propisu kojim se uređuje metodologija vještačenja i/ili drugih ustanova (mišljenje stručnog tima dječjeg vrtića odnosno individualizirani odgojno-obrazovni kurikulum ukoliko je dijete prethodno pohađalo dječji vrtić, medicinsku dokumentaciju, i dr.).

Dječji vrtić ima pravo uz preslike dokumenata zatražiti originale istih na uvid.

Ukoliko roditelji uz ispunjeni Zahtjev za upis djeteta u program predškole ne prilože dokumentaciju iz stavka 3. ovoga članka, Dječji vrtić dužan je obavijestiti roditelje i zatražiti dopunu dokumentacije kako bi dijete moglo biti uključeno u obvezni program predškole.

Ukoliko roditelji po pozivu Dječjeg vrtića ne dopune dokumentaciju za upis djeteta smatrat će se da su odustali od upisa djeteta u program predškole Dječjeg vrtića.

Stručno povjerenstvo je obvezno u roku što ga odredi Gradski ured objaviti rezultate upisa u program predškole na oglasnim pločama u svim objektima i na mrežnoj stranici Dječjeg vrtićakoje sadrži sljedeće podatke:

- naziv dječjeg vrtića;

 - klasa i urudžbeni broj;

- popis prihvaćenih zahtjeva za upis djece u obvezni program predškole s naznakom: objekta u kojem se program provodi te identifikacijske oznake svakog djeteta.

Dječji vrtić dužan je za dijete iz stavka 1. i 2. ovoga članka izdati potvrdu o završenom programu predškole radi upisa u osnovnu školu.

**3. Drugi programi Dječjeg vrtića**

**Članak 13.**

 Dječji vrtić može organizirati posebne i alternativne cjelodnevne, poludnevne i kraće programe te druge programe predškolskog odgoja i obrazovanja (verificirane od strane Ministarstva znanosti i obrazovanja) u skladu s potrebama djece i interesima roditelja te ukoliko postoje uvjeti za provedbu navedenih programa u Dječjem vrtiću, a uz suglasnost Gradskog ureda.

**4. Stručno povjerenstvo Dječjeg vrtića**

**Članak 14.**

Postupak upisa djece u programe Dječjeg vrtića provodi Stručno povjerenstvo koje čine: dva člana iz reda odgojitelja, stručni suradnici, zdravstveni voditelj i ravnatelj.

Predsjednika i članove Stručnog povjerenstva imenuje Upravno vijeće na prijedlog ravnatelja, na vrijeme od dvije godine. Ravnatelj ne može biti predsjednik Stručnog povjerenstva.

Stručno povjerenstvo donosi odluke i zaključke iz svog djelokruga na sjednicama koje saziva predsjednik, a sjednica se može održati ako je nazočna većina članova Stručnog povjerenstva.

Stručno povjerenstvo donosi odluke većinom glasova ukupnog broja članova Stručnog povjerenstva.

Inicijalni razgovor s roditeljem i djetetom provode sljedeći članovi Stručnog povjerenstva: stručni suradnici, zdravstveni voditelj i ravnatelj.

 Uloga i poslovi Stručnog povjerenstva:

- analizira zahtjeve za upis djeteta s priloženom dokumentacijom na temelju kojih, prije inicijalnog razgovora, utvrđuje ostvareni broj bodova (pri čemu kod specifičnih situacija može konzultirati administrativno-računovodstvenog radnika ili tajnika);

- odlučuje o načinu provedbe inicijalnog razgovora s roditeljem i djetetom;

- članovi Stručnog povjerenstva iz stavka 5. ovoga članka provode inicijalni razgovor s roditeljem i djetetom, provode opažanje djetetova ponašanja i komuniciranja uz nazočnost roditelja;

- nakon provedenog inicijalnog razgovora, a zbog sumnje na razvojna odstupanja djeteta uočena tijekom provedbe inicijalnog razgovora uslijed čega bi bila potrebna prilagodba vremenske strukture i prilagodba fizičkog okruženja za dijete, daje pisano mišljenje s preporukom svakog člana Stručnog povjerenstva koji je sudjelovao na inicijalnom razgovoru (npr. preporuku za obradom u specijaliziranim ustanovama, za predaju zahtjeva za vještačenje temeljem medicinske ili druge dokumentacije specijaliziranih ustanova i sl.) te o potrebi uključivanja djeteta u opservacijski program i s istim upoznaje roditelje (roditelj zadržava jedan primjerak pisanog mišljenja);

- za dijete s teškoćama u razvoju, dijete sa zdravstvenim teškoćama i neurološkim oštećenjima, kao i za dijete za koje je dostavljena relevantna dokumentacija s mišljenjem/ima i preporukom/ama stručnjaka iz specijaliziranih ustanova, nakon provedenog inicijalnog razgovora, ukoliko je potrebna prilagodba vremenske strukture i prilagodba fizičkog okruženja za dijete te o potrebi uključivanja djeteta u opservacijski program daje pisano mišljenje nakon inicijalnog razgovora i s istim upoznaje roditelje (roditelj zadržava jedan primjerak pisanog mišljenja);

- u cilju stvaranja uvjeta za uključivanje djeteta može konzultirati sustručnjake iz specijaliziranih ustanova;

- temeljem dostavljene relevantne medicinske i druge dokumentacije može po potrebi pisanim putem uputiti roditelje na vještačenje djeteta u cilju ostvarivanja drugih prava u interesu djeteta (npr. ostvarivanje prava za uključivanje djeteta u rehabilitacijske programe specijaliziranih ustanova i sl.);

- procjenjuje i odlučuje o primjerenoj vremenskoj strukturi/trajanju programa za dijete (7-10 sati, 4-6 sati, 3 sata);

- procjenjuje i odlučuje o prilagodbi i primjerenom fizičkom okruženju za dijete (prostor, oprema i sredstva);

- temeljem zahtjeva za upis djeteta, priložene dokumentacije i provedenog inicijalnog razgovora, uvažavajući razvojne mogućnosti i sposobnosti svakog djeteta te slobodne prostorne kapacitete Dječjeg vrtića, izrađuje rang listu prema ostvarenim bodovima za upis djece (u daljnjem tekstu rang lista): po dobi (jaslička i vrtićka dob), prema programu (redoviti, posebni ili alternativni program) s prikazom datuma rođenja i ostvarenog broja bodova prema pojedinačnim kriterijima iz članka 10. ovoga pravilnika, za svako dijete, počevši od najvećeg broja ostvarenih bodova prema najmanjem;

- temeljem zahtjeva za upis djeteta, odlučuje o objektu, odgojno-obrazovnoj skupini i programu za uključivanje djeteta;

- dostavlja Upravnom vijeću izvješće o provedenom postupku upisa djece u Dječji vrtić, koje uključuje prihvaćene i neprihvaćene zahtjeve s identifikacijskim oznakama djeteta, pripadajućim bodovima za svaki kriterij iz članka 10. i datumom rođenja. Također, u izvješću za prihvaćene zahtjeve navodi grupe prednosti za svako dijete prema člancima 7., 8. i 9. ovog pravilnika, ukupan broj bodova, objekt, odgojno-obrazovne skupine te program za uključivanje djeteta;

- dostavlja Upravnom vijeću izvješće o utvrđenim konačnim rezultatima upisa djece;

- utvrđuje i vodi Listu prednosti za upis djece u Dječji vrtić tijekom pedagoške godine;

- vodi zapisnik o svom radu.

Prema potrebi, tehničku podršku u radu Stručnom povjerenstvu mogu pružati radnici Dječjeg vrtića zaposleni na administrativno-računovodstvenim poslovima, o čemu odlučuje ravnatelj.

**5. Zahtjev za upis djeteta i upisna dokumentacija**

**Članak 15.**

Roditelji djeteta podnose zahtjev za upis djeteta u određeni program Dječjeg vrtića, u pravilu ako na području gradske četvrti u kojem djeluje Dječji vrtić imaju prebivalište ili boravište ili ako imaju interes za izabrani verificirani program koji Dječji vrtić nudi.

Zahtjev za upis djeteta s priloženom upisnom dokumentacijom roditelji podnose u roku i na način kako je utvrđeno u zajedničkoj obavijesti o upisu djece u gradske dječje vrtiće za pedagošku godinu iz članka 2. ovoga pravilnika.

Zahtjevi dostavljeni nakon isteka upisnog roka i zahtjevi s nepotpunom osnovnom upisnom dokumentacijom neće se razmatrati.

Zahtjevi s nepotpunom dokumentacijom kojom se dokazuju činjenice iz članaka 7., 8., 9. i 10. bitne za ostvarivanje prednosti pri upisu bodovat će se temeljem dokumentacije priložene u upisnom roku.

Upisna dokumentacija dostavljena nakon isteka upisnog roka neće se razmatrati.

Roditelji koji na redovitim upisima nisu predali Zahtjev za upis djeteta, ili čije dijete nije ostvarilo pravo upisa, isti može predati Dječjem vrtiću tijekom pedagoške godine na način da propisane obrasce preuzme s mrežne stranice Dječjeg vrtića te ih ispunjene s priloženom upisnom dokumentacijom dostavi Dječjem vrtiću, koji će podatke unijeti u aplikativni sustav.

Za točnost podataka odgovorne su osobe/institucije koje su izdale dokumente, odnosno podnositelj zahtjeva za upis djeteta.

**Članak 16.**

 Uz ispunjeni Zahtjev za upis djeteta roditelji prilažu:

- osnovnu dokumentaciju:

 1. presliku rodnog lista ili izvatka iz matice rođenih ili potvrdu s podatcima o rođenju djeteta (bez obzira na datum izdavanja isprave) ili elektronički zapis iz sustava e-Građani;

 2. presliku potvrde MUP-a o prijavi prebivališta/boravišta djeteta ili elektronički zapis (uvjerenje) o aktivnom prebivalištu/ boravištu iz službenih evidencija MUP-a ili presliku osobne iskaznice djeteta; ukoliko se radi o djetetu osobe stranog državljanina pod međunarodnom ili privremenom zaštitom i odgovarajući dokument kojim se dokazuje status osobe pod međunarodnom ili privremenom zaštitom;

 3. preslike osobnih iskaznica oba roditelja (obostrane); ukoliko se radi o roditeljima stranim državljanima pod međunarodnom ili privremenom zaštitom i odgovarajući dokument kojim se dokazuje status osobe pod međunarodnom ili privremenom zaštitom.

- dokumente kojima se dokazuju činjenice bitne za ostvarivanje prednosti pri upisu:

1. dokaze o činjenicama bitnim za ostvarivanje prednosti pri upisu iz članka 17. ovoga pravilnika;
2. drugu potrebnu upisnu dokumentaciju bitnu za procjenu o upisu djeteta u određeni program Dječjeg vrtića.

**Članak 17.**

Roditelji djeteta obvezni su Dječjem vrtiću dostaviti dokaze o činjenicama bitnim za ostvarivanje prednosti pri upisu:

- za dijete koje do 1. travnja tekuće kalendarske godine navršava četiri godine života: rodni list ili izvadak iz matice rođenih ili potvrda s podatcima o rođenju djeteta ili elektronički zapis iz sustava e-Građani;

- za dijete oba zaposlena roditelja: elektroničke zapise (e-radne knjižice) ili potvrde o podatcima evidentiranim u matičnoj evidenciji Hrvatskog zavoda za mirovinsko osiguranje, za roditelja zaposlenog u inozemstvu službeni prijevod odgovarajućeg dokumenta kojom se dokazuje činjenica postojanja ugovora o radu - ne starije od 30 dana od prvog dana početka roka za podnošenje zahtjeva za upis;

- za dijete samohranog roditelja: dokaz o samohranosti: rodni list djeteta ili elektronički zapis iz sustava e-Građani, smrtni list za preminulog roditelja ili potvrda o nestanku drugog roditelja ili rješenje područnog ureda Hrvatskog zavoda za socijalni rad o privremenom uzdržavanju djeteta;

- za dijete iz jednoroditeljske obitelji: presuda o razvodu braka ili dokaz da je razvrgnuta izvanbračna zajednica ili drugi dokaz da drugi roditelj ne živi u zajedničkom kućanstvu (odluka suda o povjeri djeteta na stanovanje, izvješće o provedenom postupku obveznog savjetovanja pri područnog ureda Hrvatskog zavoda za socijalni rad, dokaz da je u tijeku razvod braka i sl.);

- za dijete roditelja invalida Domovinskog rata: rješenje o statusu invalida Domovinskog rata;

- za dijete koje je ostvarilo pravo na socijalnu uslugu smještaja u udomiteljskoj obitelji: rješenje odnosno potvrdu područnog ureda Hrvatskog zavoda za socijalni rad;

- za dijete iz obitelji s troje ili više djece: za svako dijete mlađe od 18 godina rodni list ili izvadak iz matice rođenih ili potvrda s podatcima o rođenju djeteta ili elektronički zapis iz sustava e-Građani;

- za dijete roditelja koji primaju doplatak za djecu ili su korisnici zajamčene minimalne naknade: rješenje o pravu na doplatak za djecu ili rješenje nadležnog područnog ureda Hrvatskog zavoda za socijalni rad o pravu na zajamčenu minimalnu naknadu;

- za dijete osobe s invaliditetom upisane u Registar osoba s invaliditetom: potvrda o upisu u Registar osoba s invaliditetom;

- za dijete s teškoćama u razvoju i kroničnim bolestima - nalaz i mišljenje nadležnog tijela iz sustava socijalne skrbi ili potvrdu izabranog pedijatra ili obiteljskog liječnika da je razmjer teškoća u razvoju ili kronične bolesti okvirno u skladu s listom oštećenja funkcionalnih sposobnosti, sukladno propisu kojim se uređuje metodologija vještačenja te svu drugu relevantnu dokumentaciju o zdravstvenom statusu djeteta

- za dijete koje ima prebivalište ili boravište na području Dječjeg vrtića - presliku potvrde MUP-a o prijavi prebivališta/boravišta djeteta ili elektronički zapis (uvjerenje) o aktivnom prebivalištu/ boravištu iz službenih evidencija MUP-a ili presliku osobne iskaznice djeteta.

**6. Inicijalni razgovor**

**Članak 18.**

Nakon podnošenja zahtjeva za upis djeteta u Dječji vrtić, članovi Stručnog povjerenstva iz čl. 14. stavka 5. ovoga pravilnika određuju termin za inicijalni razgovor i provode ga s roditeljem i djetetom, tijekom kojega provode opažanje djetetova ponašanja i komuniciranja uz nazočnost roditelja.

Na inicijalni razgovor obvezan je dolazak barem jednog roditelja s djetetom.

Nedolazak roditelja i djeteta na zakazani termin inicijalnog razgovora, ako nije unaprijed najavljen i opravdan, smatrat će se odustajanjem roditelja od upisa djeteta u Dječji vrtić.

Na inicijalni razgovor neće biti pozvani:

- roditelji čiji je zahtjev za upis djeteta nepotpun (nepotpuna obvezna dokumentacija) ili je zaprimljen izvan redovitog roka za predaju zahtjeva;

- roditelji čija djeca ne udovoljavaju uvjetima upisa (djeca koja do 31. kolovoza tekuće kalendarske godine ne navršavaju godinu dana života);

- roditelji čiji zahtjev za upis djeteta prema ostvarenom ukupnom broju bodova nije u skladu s raspoloživim prostornim kapacitetima za uključivanje djeteta u program Dječjeg vrtića sukladno objavljenom planu upisa

Ukoliko po završenom postupku redovitih upisa, prije sklapanja ugovora po prihvaćenom zahtjevu za upis djeteta u Dječji vrtić roditelj odustane od upisa djeteta, ili se tijekom pedagoške godine u Dječjem vrtiću oslobodi mjesto, ili dođe do povećanja kapaciteta za upis djece, članovi Stručnog povjerenstva iz čl. 14. stavka 5. ovoga pravilnika će pozvati na inicijalni razgovor roditelje prvog neupisanog djeteta na utvrđenoj Listi prednosti za upis djece u Dječji vrtić iz članka 25. ovoga pravilnika, temeljem grupe prednosti (prema člancima 7., 8. i 9. ovoga pravilnika), ostvarenom ukupnom broju bodova i datumu rođenja.

**7. Djeca s teškoćama u razvoju**

**Članak 19.**

Stručno povjerenstvo iz čl. 14. stavka 5. ovoga pravilnika, nakon provedenog inicijalnog razgovora i na temelju dostavljene dokumentacije procjenjuje mogućnost osiguravanja uvjeta za svako dijete s teškoćama u razvoju, odnosno za svako dijete kod kojeg su na inicijalnom razgovoru uočena razvojna odstupanja, izrađuje pisano mišljenje u dva primjerka s kojim upoznaje roditelje, od kojih jedan primjerak ostaje u Dječjem vrtiću, a jedan zadržava roditelj.

 Roditelji djeteta s teškoćama u razvoju, odnosno djeteta kod kojeg je Stručno povjerenstvo iz čl. 14. stavka 5. ovoga pravilnika na inicijalnom razgovoru uočilo razvojna odstupanja, obvezni su odazvati se na poziv Stručnog povjerenstva radi upoznavanja s pisanim stručnim mišljenjem, odnosno upoznavanja roditelja djeteta o postojanju uvjeta za uključivanje djeteta u odabrani program Dječjeg vrtića ili u odgojno-obrazovnu skupinu s posebnim programom za djecu s teškoćama u razvoju, ukoliko ga Dječji vrtić može ponuditi, a vodeći se prije svega zaštitom zdravlja i sigurnosti, odnosno najboljim interesom djeteta.

 Roditelji djeteta s teškoćama u razvoju, odnosno djeteta kod kojeg je Stručno povjerenstvo iz čl. 14. stavka 5. ovoga pravilnika na inicijalnom razgovoru uočilo određena razvojna odstupanja, obvezni su (ukoliko predmetno nije priloženo pri predaji zahtjeva za upis djeteta) temeljem pisanog mišljenja Stručnog povjerenstva istom dostaviti nalaz i mišljenje nadležnog tijela iz sustava socijalne skrbi za dijete ukoliko je provedeno stručno-medicinsko vještačenje ili ukoliko je roditelj podnio zahtjev za vještačenjem djeteta dokaz o podnesenom zahtjevu za vještačenjem djeteta, te ukoliko po predmetnom roditelj ostvaruje neko od prava po osnovi rodiljnih i roditeljskih potpora sukladno posebnim propisima (rješenje o ostvarivanju prava na: dopust za njegu djeteta s težim smetnjama u razvoju; rad u skraćenom radnom vremenu; rad s polovicom punog vremena radi pojačane njege djeteta i dr.) dokaz o ostvarivanju tih prava.

Upis djeteta s teškoćama u razvoju, odnosno djeteta kod kojeg je Stručno povjerenstvo iz čl. 14. stavka 5. ovoga pravilnika na inicijalnom razgovoru uočilo određena razvojna odstupanja, provodit će se na temelju dostavljene zdravstvene dokumentacije ili dokumentacije specijaliziranih ustanova, pisanog mišljenja Stručnog povjerenstva iz čl. 14. stavka 5. ovoga pravilnika, mogućnostima i potrebama djeteta, te raspoloživim kapacitetima Dječjeg vrtića sukladno odredbama članaka 22. i 23. Državnog pedagoškog standarda predškolskog odgoja i naobrazbe i uvjetima potrebnim za prihvat djeteta.

Stručno povjerenstvo iz čl. 14. stavka 5. ovoga pravilnika neće prihvatiti zahtjev za upis djeteta u program Dječjeg vrtića i/ili predložiti za dijete drugi odgovarajući posebni program, ukoliko na temelju dostavljene dokumentacije (zdravstvene ili dokumentacije specijaliziranih ustanova o specifičnim razvojnim i/ili zdravstvenim potrebama djeteta) i inicijalnog razgovora s roditeljem uz nazočnost djeteta, procijeni da se za djetetove potrebe ne mogu osigurati uvjeti u sklopu programa Dječjeg vrtića za koji je roditelj predao zahtjev za upis djeteta.

**Članak 20.**

Temeljem procjene i pisanog mišljenja Stručnog povjerenstva iz čl. 14. stavka 5. ovoga pravilnika za dijete s teškoćama u razvoju, odnosno za dijete za koje je Stručno povjerenstvo na inicijalnom razgovoru uočilo određena razvojna odstupanja, a zahtjev za upis djeteta u Dječji vrtić se prihvaća, dijete se obvezno uključuje u opservacijski program u trajanju od minimalno tri mjeseca.

O duljini dnevnog, odnosno tjednog boravka djeteta u opservacijskom programu, odlučuje Stručno povjerenstvo.

Trajanje opservacijskog programa iz stavka 1. ovoga članka produžit će se za najdulje još tri mjeseca ukoliko je dijete u prethodnom razdoblju u programu boravilo manje od 60% vremena.

Nakon završenog opservacijskog programa, stručni suradnici i zdravstveni voditelj Dječjeg vrtića zajedno s odgojiteljima odgojno-obrazovne skupine u koju je dijete uključeno, odlučuje o potrebi za individualiziranim odgojno-obrazovnim kurikulumom za dijete, o vremenskoj strukturi/trajanju programa koji će dijete dalje koristiti, sukladno njegovom razvojnom statusu i mogućnostima, o potrebnoj prilagodbi i primjerenom fizičkom okruženju za dijete (prostor, oprema i sredstva).

U individualiziranom odgojno-obrazovnom kurikulumu za dijete, nalazi se i plan podrške za roditelje te su stručni suradnici i odgojitelji Dječjeg vrtića dužni upoznati roditelje sa sadržajem i načinom planiranja, provedbe i vrednovanja odgojno-obrazovnih ishoda za dijete.

**8. Objava rezultata upisa**

**Članak 21.**

Stručno povjerenstvo dostavlja na razmatranje Upravnome vijeću izvješće o provedenom postupku upisa djece u Dječji vrtić iz članka 14. ovoga pravilnika.

Upravno vijeće razmatra dostavljeno izvješće iz stavka 1. ovoga članka te ako su provedeni postupak donošenja i utvrđenje rezultata upisa u skladu s odredbama ovoga pravilnika, upućuje Stručno povjerenstvo na objavu rezultata upisa.

Ako Upravno vijeće u razmatranju izvješća iz stavka 1. ovoga članka u istom utvrdi nepravilnosti, dostavit će izvješće Stručnom povjerenstvu na ponovno utvrđivanje. Stručno povjerenstvo je dužno u ponovljenom postupku utvrđivanja ukloniti nepravilnosti u skladu s odredbama ovoga pravilnika i kao takvo dostaviti Upravnom vijeću.

Nakon što Upravno vijeće razmotri dostavljeno izvješće o provedenom postupku upisa djece u Dječji vrtić, Stručno povjerenstvo je obvezno u roku što ga odredi Gradski ured objaviti rezultate upisa na oglasnim pločama u svim objektima i na mrežnoj stranici Dječjeg vrtićasa sljedećim podacima:

- naziv dječjeg vrtića;

 - klasa i urudžbeni broj;

- redoslijed prihvaćenih zahtjeva za upis djece po grupama prednosti (prema člancima 7., 8. i 9. ovoga pravilnika) i ukupno ostvarenim bodovima, navedene po identifikacijskoj oznaci svakog djeteta, datumu rođenja i s naznakom objekta i programa;

- redoslijed neprihvaćenih zahtjeva za upis djece po grupama prednosti (prema člancima 7., 8. i 9. ovoga pravilnika) i ukupno ostvarenim bodovima, navedene po identifikacijskoj oznaci svakog djeteta, datumu rođenja i s naznakom razloga neprihvaćanja zahtjeva (nepravodoban zahtjev; dijete ne ostvaruje uvjete za upis/dijete ne navršava godinu dana života do 31. kolovoza tekuće kalendarske godine; nema slobodnih prostornih kapaciteta sukladno planu upisa);

- raspoloživi kapaciteti Dječjeg vrtića nakon utvrđenih rezultata upisa s naznakom programa;

- uputu da roditelji djeteta nezadovoljni rezultatom upisa (neprihvaćen zahtjev za upis djeteta) imaju mogućnost uvida u predani zahtjev i dostavljenu dokumentaciju svojeg djeteta i da mogu izjaviti prigovor ravnatelju Dječjeg vrtića u roku od 8 dana od dana objave rezultata upisa.

**Članak 22.**

Roditelji djeteta nezadovoljni rezultatom upisa mogu izjaviti prigovor ravnatelju Dječjeg vrtića (u daljnjem tekstu: ravnatelj) u roku od 8 dana od dana objave rezultata upisa.

Prigovor iz stavka 1. ovoga članka roditelji djeteta podnose pisanim putem na adresu sjedišta Dječjeg vrtića ili putem službene e-pošte Dječjeg vrtića: **upis.prigovori@gmail.com**

Roditelji djeteta mogu temeljem zahtjeva koji podnose pisanim putem na adresu sjedišta Dječjeg vrtića ili putem službene e-pošte Dječjeg vrtića: **upis.prigovori@gmail.com** ostvariti pravo na uvid u predani zahtjev i dokumentaciju svojeg djeteta te u listu bodovanja zahtjeva temeljem koje je uvršten u rezultate upisa, u roku od 8 dana od dana objave rezultata upisa, kod Stručnog povjerenstva prema prethodno dogovorenom terminu.

**Članak 23.**

 Ravnatelj Dječjeg vrtića odlučuje o prigovoru odlukom u roku 8 dana od dana zaprimanja prigovora.

U odluci o prigovoru ravnatelj je dužan utvrditi sve činjenice i okolnosti koje su bitne za zakonito i pravilno rješavanje prigovora.

Ravnatelj Dječjeg vrtića može:

 - odbaciti prigovor ako je nepravodoban ili izjavljen od neovlaštene osobe;

- odbiti prigovor kao neosnovan (te potvrditi rezultate upisa za dijete);

 - usvojiti prigovor kao osnovan (i sukladno istom izmijeniti rezultate upisa za dijete).

Odluka ravnatelja o prigovoru roditelja je konačna.

**Članak 24.**

 Nakon donošenja odluka po prigovorima iz članka 22. ovoga pravilnika, Stručno povjerenstvo bez odgode utvrđuje konačne rezultate upisa u Dječji vrtić i objavljuje ih na oglasnim pločama u svim objektima i na mrežnoj stranici Dječjeg vrtića sa sljedećim podacima:

 - naziv dječjeg vrtića;

 - klasa i urudžbeni broj;

 - redoslijed prihvaćenih zahtjeva za upis djece po grupama prednosti (prema člancima 7., 8. i 9. ovoga pravilnika) i ostvarenim bodovima, navedene po identifikacijskoj oznaci svakog djeteta, datumu rođenja i s naznakom objekta i programa;

 - redoslijed neprihvaćenih zahtjeva za upis djece po grupama prednosti (prema člancima 7., 8. i 9. ovoga pravilnika) i ostvarenim bodovima, navedene po identifikacijskoj oznaci svakog djeteta, datumu rođenja i s naznakom razloga neprihvaćanja zahtjeva (nepravodoban zahtjev; dijete ne ostvaruje uvjete za upis/dijete ne navršava godinu dana života do 31. kolovoza tekuće kalendarske godine; nema slobodnih prostornih kapaciteta sukladno planu upisa);

 - raspoloživi kapaciteti Dječjeg vrtića nakon utvrđenih konačnih rezultata upisa s naznakom programa.

 Izvješće o utvrđenim konačnim rezultatima upisa djece u Dječji vrtić Stručno povjerenstvo dostavlja Upravnom vijeću.

**9. Lista prednosti za upis djece u Dječji vrtić tijekom pedagoške godine**

**Članak 25.**

Po objavi konačnih rezultata upisa djece u Dječji vrtić, redoslijed neprihvaćenih zahtjeva za upis djece temelj je za utvrđivanje Liste prednosti za upis djece u Dječji vrtić tijekom pedagoške godine (u daljnjem tekstu: Lista prednosti) ukoliko se oslobode mjesta u odgojno-obrazovnim skupinama ili se prošire prostorni kapaciteti dječjeg vrtića.

Stručno povjerenstvo utvrđuje i vodi, a Dječji vrtić objavljuje na svojim internetskim stranicama Listu prednosti za tekuću pedagošku godinu do provedbe redovitih upisa za novu pedagošku godinu. Lista prednosti na internetskim stranicama ažurira se najmanje svakih 30 dana.

Zahtjevi roditelja za upis djece s priloženom dokumentacijom predani tijekom pedagoške godine bodovat će se sukladno kriterijima iz čl. 10. ovoga pravilnika, a djeca će biti uvrštena na odgovarajuće mjesto na Listi prednosti temeljem grupe prednosti (prema člancima 7., 8. i 9. ovoga pravilnika), ukupnog broja bodova i datuma rođenja.

Djeca koja do 31. kolovoza tekuće godine nisu navršila godinu dana života, a nalaze se na listi neprihvaćenih zahtjeva, nakon navršene prve godine života, a temeljem predanog zahtjeva i dokumentacije roditelja bodovat će se sukladno kriterijima iz čl. 10. ovoga pravilnika te će biti uvrštena na odgovarajuće mjesto na Listi prednosti temeljem ukupnog broja bodova i datuma rođenja.

 Djeca koja se temeljem zahtjeva roditelja i ostvarenih rezultata upisa nalaze na Listi prednosti, a ukoliko se tijekom pedagoške godine promijeni status roditelja ili djeteta i na temelju dopunjene dokumentacije roditelja promijeni grupu prednosti (prema člancima 7., 8. i 9. ovoga pravilnika) ili/i ostvaren ukupan broj bodova, bit će uvrštena na odgovarajuće mjesto na Listi prednosti, sukladno novom ukupnom broju bodova i datumu rođenja.

**Članak 26.**

Ravnatelj Dječjeg vrtića obvezan je dostaviti Gradskom uredu izvješće o provedenom postupku i rezultatima upisa koje sadrži:

 - broj zaprimljenih zahtjeva za upis djece (jaslice, vrtić, program predškole);

 - broj prihvaćenih zahtjeva za upis djece (jaslice, vrtić, program predškole);

 - broj neprihvaćenih zahtjeva za upis djece – s obrazloženjem;

 - raspoložive kapacitete Dječjeg vrtića nakon utvrđenih konačnih rezultata upisa.

**Članak 27.**

Prije sklapanja ugovora roditelji su obvezni dostaviti Dječjem vrtiću:

- potvrdu nadležnog liječnika o obavljenom sistematskom zdravstvenom pregledu predškolskog djeteta prije upisa u dječji vrtić;

- presliku zdravstvene iskaznice djeteta;

- presliku iskaznice imunizacije djeteta (podaci o urednoj procijepljenosti djeteta protiv bolesti iz Programa obveznog cijepljenja), a original na uvid, te potvrdu izabranog pedijatra ili obiteljskog liječnika ukoliko su djetetu utvrđene privremene ili trajne kontraindikacije za cijepljenje protiv pojedinih zaraznih bolesti;

Ukoliko roditelji Dječjem vrtiću ne dostave dokumentaciju iz stavka 1. ovoga članka, smatrat će se da su odustali od upisa djeteta u Dječji vrtić.

**10. Upis djeteta u Dječji vrtić**

**Članak 28.**

Djeca se u Dječji vrtić upisuju na temelju ugovora koji roditelji sklapaju s Dječjim vrtićem, u pravilu u roku od mjesec dana od dana objave rezultata upisa, a iznimno najkasnije do 1. rujna tekuće kalendarske godine.

Roditelji iz stavka 1. ovoga članka koji ne sklope ugovor s Dječjim vrtićem najkasnije do 1. rujna tekuće godine, smatrat će se da su odustali od upisa djeteta u Dječji vrtić.

Ugovor se u pravilu sklapa do ispisa djeteta iz Dječjeg vrtića.

Ugovor iz stavka 1. ovoga članka potpisuju oba roditelja, uz iznimku samohranih roditelja.

Za dijete iz jednoroditeljske obitelji ugovor s Dječjim vrtićem potpisuju oba roditelja, odnosno kako je definirano odlukom nadležnog suda i/ili planom zajedničke ili samostalne roditeljske skrbi za dijete koje roditelj obvezno dostavlja kao prilog upisnoj dokumentaciji ili najkasnije prije potpisa ugovora.

Za dijete koje je ostvarilo pravo na socijalnu uslugu smještaja u udomiteljskoj obitelji ili kod drugog pružatelja usluge smještaja sukladno propisima koji reguliraju socijalnu skrb, ugovor o ostvarivanju programa s Dječjim vrtićem uz roditelja potpisuje i udomitelj, a u specifičnim situacijama skrbnik i udomitelj djeteta.

U slučaju promjene zdravstvenog stanja ili razvojnih mogućnosti djeteta ili temeljem pisanog mišljenja članova stručnog tima i/ili nalaza specijaliziranih ustanova, Dječji vrtić zadržava pravo prilagoditi vremensko trajanje ugovora svih pet dana u tjednu ili sklopiti kombinirani ugovor u kojem su navedeni dani i vremensko trajanje boravka djeteta u Dječjem vrtiću, dok je preostale dane dijete uključeno u druge programe specijaliziranih ustanova.

Upisana djeca započinju ostvarivati program od 1. rujna tekuće godine, ako drugačije nije utvrđeno ugovorom Dječjeg vrtića s roditeljima djeteta (npr. upis tijekom pedagoške godine).

**Članak 29.**

 Dječji vrtić provodi upise tijekom cijele pedagoške godine, a slobodna mjesta po dobnoj skupini popunjavaju se prema utvrđenoj Listi prednosti iz članka 25. ovoga pravilnika, na način da Stručno povjerenstvo iz čl. 14. stavka 5. ovoga pravilnika pisanim putem poziva na inicijalni razgovor roditelje prvog neupisanog djeteta na Listi prednosti prema ostvarenom ukupnom broju bodova i datumu rođenja.

Ako roditelji djeteta koje je ostvarilo pravo na upis sukladno stavku 1. ovoga članka ne sklope ugovor s Dječjim vrtićem u roku od 15 dana od stjecanja prava na upis djeteta, smatrat će se da su odustali od upisa u Dječji vrtić, podaci o tom djetetu bit će brisani s Liste prednosti, a Stručno povjerenstvo iz čl. 14. stavka 5. ovoga pravilnika pozvat će na inicijalni razgovor roditelje i dijete koje je sljedeće na Listi prednosti, sukladno slobodnom mjestu po dobnoj skupini.

**11. Postupak upisa u prijelaznom periodu**

**Članak 30.**

Roditelji koji imaju upisano dijete/djecu u Dječji vrtić, a ne odgovara im po mjestu stanovanja, mogu ostvariti pravo na prijelaz djeteta/djece u drugi odgovarajući gradski dječji vrtić.

Gradski ured utvrđuje način, vrijeme i uvjete prijelaza djece u obavijesti o prijelazima djece iz jednog u drugi gradski dječji vrtić.

Obavijest o prijelazu djece iz stavka 2. ovoga članka objavljuje se na mrežnoj stranici i na oglasnim pločama Dječjeg vrtića u pravilu tijekom mjeseca ožujka tekuće kalendarske godine.

 U skladu s obavijesti Gradskog ureda i odredbama ovoga pravilnika, a temeljem pisanog zahtjeva roditelja djeteta, Dječji vrtić provodi postupak prijelaza djece polaznika Dječjeg vrtića u drugi gradski dječji vrtić.

Roditelji djece čiji je zahtjev za prijelazom prihvaćen u drugom gradskom dječjem vrtiću obvezni su ispisati dijete iz Dječjeg vrtića s 31. kolovozom tekuće kalendarske godine i sklopiti ugovor s gradskim dječjim vrtićem u koji prelazi 1. rujna tekuće kalendarske godine.

**Članak 31.**

Dječji vrtić će posebnim općim aktom utvrditi prava i obveze Dječjeg vrtića, kao i prava i obveze roditelja djece korisnika usluga Dječjeg vrtića.

**12. Ispis djeteta iz Dječjeg vrtića**

**Članak 32.**

Dječji vrtić ispisat će dijete iz Dječjeg vrtića:

- temeljem podnesenog pisanog zahtjeva roditelja za ispis djeteta iz Dječjeg vrtića (podnesenog najkasnije 15 dana prije ispisa) i podmirenih svih nastalih troškova do dana ispisa djeteta;

- ukoliko je izostanak djeteta iz Dječjeg vrtića duži od 45 dana, a roditelji nisu pisanim putem obavijestili Dječji vrtić o razlozima izostanka.

- ako dijete je ostvarilo pravo prijelaza u drugi gradski dječji vrtić s danom 31. kolovoza tekuće kalendarske godine;

- ako roditelji tijekom ostvarivanja programa Dječjeg vrtića odbijaju kontinuirano cijepiti dijete protiv zaraznih bolesti prema provedbenom Programu obveznog cijepljenja, a pritom nisu dostavili potvrdu izabranog pedijatra ili obiteljskog liječnika da su djetetu utvrđene privremene ili trajne kontraindikacije za cijepljenje protiv pojedinih zaraznih bolesti.

* ukoliko Dječji vrtić utvrdi da su roditelji prilikom upisa djeteta zatajili bolesti, zdravstvene i druge teškoće djeteta;
* u slučaju značajnih promjena u zdravstvenom i razvojnom statusu djeteta, ako novi socijalni i materijalni i individualizirani odgojno-obrazovni kurikulum ugrožavaju zdravstveni status djeteta i nisu u skladu s razvojnim potrebama i mogućnostima djeteta;
* ukoliko roditelji odbijaju suradnju i preporuke stručnog tima Dječjeg vrtića, ne žele dostaviti relevantnu dokumentaciju specijaliziranih ustanova i poduzeti aktivnosti koje su potrebne za zaštitu zdravlja i poticanje razvojnih potreba djeteta te stvaranja primjerenih uvjeta za boravak djeteta u Dječjem vrtiću;
* ako roditelji na drugi način krše obveze utvrđene ugovorom ili općim aktom Dječjeg vrtića.

 Dječji vrtić može ispisati dijete iz Dječjeg vrtića ako roditelji ne podmire nastale i dospjele obveze plaćanja u roku od 60 dana od dana dospijeća obveze.

Pisani zahtjev za ispis djeteta iz stavka 1. alineje 1. ovoga članka potpisuju oba roditelja, uz iznimku samohranih roditelja.

Za dijete iz jednoroditeljske obitelji pisani zahtjev za ispis djeteta potpisuju oba roditelja, odnosno kako je definirano odlukom nadležnog suda i/ili planom zajedničke ili samostalne roditeljske skrbi za dijete koje roditelj obvezno dostavlja kao prilog upisnoj dokumentaciji ili najkasnije prije potpisa ugovora.

Za dijete koje je ostvarilo pravo na socijalnu uslugu smještaja u udomiteljskoj obitelji ili kod drugog pružatelja usluge smještaja sukladno propisima koji reguliraju socijalnu skrb, pisani zahtjev za ispis djeteta uz roditelja potpisuje i udomitelj, a u specifičnim situacijama skrbnik i udomitelj djeteta.

Odluku o ispisu djeteta iz Dječjeg vrtića donosi ravnatelj, a ispisnicu djeteta iz Dječjeg vrtića supotpisuje administrativno-računovodstveni radnik radi potvrde da su roditelji podmirili sve nastale troškove do dana ispisa djeteta, a ista se predaje roditeljima osobno ili se dostavlja putem zemaljske ili putem e-pošte.

 Zahtjev za ispis djeteta iz Dječjeg vrtića roditelji mogu preuzeti s mrežne stranice ili u računovodstvu Dječjeg vrtića.

**III. PRIJELAZNE I ZAVRŠNE ODREDBE**

**Članak 33.**

 Ovaj pravilnik stupa na snagu prvog dana nakon dana objave na oglasnim pločama Dječjeg

vrtića.

**Članak 34.**

 Stupanjem na snagu ovoga pravilnika prestaje važiti Pravilnik o upisu djece i ostvarivanju prava i obveza korisnika usluga u Dječjem vrtiću „Bajka“ KLASA: 003-01/14-01/02, URBROJ 251-569-04-14-01 od 15.05.2014. te Pravilnik o izmjenama i dopunama pravilnika o upisu djece i ostvarivanju prava i obveza korisnika usluga u dječjem vrtiću „Bajka“ KLASA: 003-01/21-01/01, URBROJ 251-569-01-21-02 od 21.06.2021.

KLASA: 601-02/23-02

URBROJ: 251-569-04-23

Zagreb, 15.05.2023. **PREDSJEDNIK/CA**

 **UPRAVNOG VIJEĆA**

 \_\_\_\_\_\_\_v.r.\_\_\_\_\_\_\_

 Ines Katić

Utvrđuje se da je ovaj pravilnik objavljen na

oglasnim pločama Dječjeg vrtića „Bajka“ dana 19.05. 2023.

a stupio je na snagu dana 20.05.2023.

 **RAVNATELJ/ICA**

 \_\_\_\_\_\_\_\_\_\_\_\_v.r.\_\_\_\_\_\_\_\_\_\_

 Dr. sc. Marina Lujić